JY LEES NOU EKSKLUSIEF: Elana se baba
“Annabelle is die mooiste baba wat jy al ooit gesien het.” Dit is die radio- en TV-persoonlikheid Elana Afrika-Bredenkamp se eerste woorde aan ons oor haar en haar man, Ian Bredenkamp, se nuwe baba.
Annabelle Afrika-Bredenkamp is op 27 Januarie 2017 in Kaapstad gebore op 35 weke, ’n volle vier weke te vroeg.
Earlier than expected. We are proud parents of another girl ! And she is gorgeous. Thank you for your support and prayers xxx
A photo posted by Elana Afrika-Bredenkamp (@elanaafrika) on Jan 27, 2017 at 6:59am PST
Annabelle vorder goed en is gesond ten spyte daarvan dat sy vroeg gebore is. Elana is opgewonde, want, sê sy: “Sy kom môre huis toe! Sy is groter as die ander vroeggebore babas in die hospitaaleenheid. Die meisies is sterker as die seuntjies, hoor ek.”
Elana kom al ’n lang pad as televisie-aanbieder. Sy het haar in 'n rits programme gevestig as een van kykNET se ankeraanbieders, en was een van die eerste aanbieders van MK89, die destydse Afrikaanse musiekkanaal wat groot alternatiewe aanhang geniet het.
Sy sit net nooit stil nie. Deesdae bied sy die program COZA op Via aan, en sy werk aan 'n nuwe programreeks vir die kanaal waaroor sy nog nie mag praat nie. Sy is ’n vryskut-aanbieder vir SABC2 se ontbytprogram Expresso en dan het sy ook haar eie YouTube-kanaal op haar webwerf, www.chocolateface.co.za. Dit is 'n reisprogram waarin sy vir kykers Kaapstad wys.
“Ek gaan nou my naels doen,” groet Elana, want ná die laaste paar weke se opwinding kry sy nou eers 'n bietjie tyd vir haarself.
Kyk net die oulike fotosessie wat die gesin voor Annabelle se koms gereël het.
FOTO Colette Y Photography